Oliveira wamêtikɨhɨ ɨ̃rɨgɨ́pɨ wa'ârã,
tigɨ́ dɨ'pôkã Getsêmani wamêtiropɨ etâkãrã niîwã.
Toopɨ́ Jesu kɨ̃ɨ̂ bu'erã́re a'tîro niîkɨ niîwĩ:
—Yɨ'ɨ̂ pakɨ me'ra uúkũgɨ wa'arí kura a'topɨ́ duhî ni'iya yuhûpɨ,
niîkɨ niîwĩ.
Toopɨ́ kɨ̃ɨ̂ me'ra uúkũgɨ wa'âgɨ,
Pedro,
Tiago,
Joãore miáakɨ niîwĩ.
Kɨ̃ɨ̂ ɨpɨ́tɨ waro ehêri põ'rapɨ wãkû ke'ti,
bɨhâ wetikɨ niîwĩ.
Naâre niîkɨ niîwĩ:
—Yɨ'ɨ̂re wẽrîta wioro,
bɨhâ wetise yɨ'rɨ mahása'.
Mɨsâ a'tó tohayá.
Neê kãritíkã'ya,
niîkɨ niîwĩ naâre.
Tohô niîka be'ro yoâ kurero naâ yɨ'rɨro wa'â,
di'tâpɨ paâ mu'ri ke'agɨ,
kɨ̃ɨ̂ pakɨré sẽrígɨ,
a'tîro niîkɨ niîwĩ:
—Pakɨ́,
mɨ'ɨ̂re niî pe'tise basió'.
Mɨ'ɨ̂ ɨakã́,
yɨ'ɨ̂re a'té yã'âro yɨ'rɨátehe wa'âtikã'ato.
Yɨ'ɨ̂ tohô niîmikã,
yɨ'ɨ̂ ɨaró weetíkã'ya.
Mɨ'ɨ̂ ɨaró pe'e wa'aáto,
niîkɨ niîwĩ.
Be'ró kɨ̃ɨ̂ bu'erã́ tiropɨ mahâmi tohakɨ niîwĩ.
Naâre kãrí'kãrãpɨre boka ehákɨ niîwĩ.
Pedrore niîkɨ niîwĩ:
—Simão,
mɨ'ɨ̂ kãrígɨ weetí?
Neê kã'roákã tɨ'sɨ̂ masitisari?
Kãritíkã'ya.
Wãtî mɨsâre niî kehe sãatikã'ato niîrã,
Õ'âkɨ̃hɨre sẽriyá.
Mɨsâ wãkusépɨ me'ra maa yɨ'ɨ̂re ẽho peó nu'ku sĩ'rimisa'.
Mɨsâ se'saro tohô weé sĩ'rimirã,
wãkû tutua masitisa'.
Tohô weérã Õ'âkɨ̃hɨre sẽriyá,
niîkɨ niîwĩ.
Tohô niîka be'ro mahâmi tohagɨ,
kɨ̃ɨ̂ pakɨré sẽrí'karo nohota sẽríkɨ niîwĩ taha.
Sẽríka be'ro kɨ̃ɨ̂ bu'erã́ tiropɨ mahâmi tohagɨ,
kãrí'kãrãpɨre boka ehákɨ niîwĩ taha.
Naâre wɨhá pũrî yɨ'rɨakaro niîwɨ.
Tohô weérã kɨ̃ɨ̂re de'ró niî yɨ'ti masítikãrã niîwã.
Be'ró opâturi Jesu kɨ̃ɨ̂ pakɨré sẽri tɨógɨ wa'âkɨ niîwĩ.
Tohatágɨ,
kɨ̃ɨ̂ bu'erã́re niîkɨ niîwĩ:
—Ni'kâroakã maa sooyá,
kãriyá maha.
Toô kã'rota niî'.
Ni'kâroakãre yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨre masá yã'arã́pɨre o'oátehe etâ toha'.
Wã'kâ nɨ'kaya.
Te'á,
naâ tiropɨ wa'ârã.
Yɨ'ɨ̂re o'oákɨhɨ a'tî tohami,
niîkɨ niîwĩ Jesu.
Jesu kɨ̃ɨ̂ bu'erã́re uúkũri kura naâ me'rakɨ̃hɨ niî'kɨ Juda etâkɨ niîwĩ.
Kɨ̃ɨ̂ me'ra pãharã́ masá di'pĩhíri kɨorã́ yukɨpagɨ́ me'ra a'tîkãrã niîwã.
Naâ sacerdotea wiôrã,
Moisé ohâ'kere bu'erã́,
Judeu masa bɨkɨrã́ o'ôo' no'o'kãrã niîkãrã niîwã.
Juda Jesuré wiagɨ́ naâre a'tîro niî yuu tohakɨ niîwĩ:
—Yɨ'ɨ̂ wa'sûporopɨ si'siákɨhɨ kɨ̃ɨ́ta niîgɨsami.
Kɨ̃ɨ̂re yẽ'ê,
ãyuró dɨ'té miaapa,
niîkɨ niîwĩ.
Juda Jesu tirópɨ etâgɨ,
a'tîro niîkɨ niîwĩ:
—Yɨ'ɨ̂re bu'egɨ́.
Tohô niîgɨta,
kɨ̃ɨ̂re si'sîkɨ niîwĩ.
Tohô weekã́ ĩ'yârã,
Jesuré yẽ'ê wã'ka wa'âkãrã niîwã.
Kɨ̃ɨ̂re yẽ'erí kura ni'kɨ́ toopɨ́ nu'kugɨ́ kɨ̃ɨ yaá di'pĩhíre wehê wee,
sacerdotea wiôgɨre da'rá ko'tegɨre o'mê peero dɨtê pã'rekã'kɨ niîwĩ.
Jesu masaré niîkɨ niîwĩ:
—Yahagɨ́re yẽ'êrã a'tîrã weeró noho yɨ'ɨ̂re di'pĩhíri,
yukɨpagɨ́ me'ra yẽ'êrã a'tiáti?
Niî pe'tise nɨmɨri yɨ'ɨ̂ Õ'âkɨ̃hɨ wi'i mɨsâ wa'teropɨ bu'ê duhiwɨ.
Tiîtare mɨsâ yɨ'ɨ̂re yẽ'êtiwɨ.
A'té mɨsâ ni'kâroakã weesé too dɨpóropɨ Õ'âkɨ̃hɨ yee kiti ohâka pũripɨ niîro nohota wa'â',
niîkɨ niîwĩ.
Jesuré yẽ'ekã́ ĩ'yârã,
kɨ̃ɨ̂ bu'erã́ ni'kɨréta kõ'â nɨ'ko,
du'tí wã'ka pe'tia wa'âkãrã niîwã.
Jesuré yẽ'ê wã'kakã,
ni'kɨ́ ma'mɨ̂ kɨ̃ɨ̂ kãrígɨ omáka kasero me'ra oma tĩhágɨ siru tuúkɨ niîwĩ.
Be'ró ãpêrã kɨ̃ɨ̂re yẽ'êkãrã niîwã.
Tohô weekã́,
kɨ̃ɨ̂ omá'karore kõ'âkã'kɨ niîwĩ.
Kõ'â,
su'ti marígɨ omá wã'ka wa'âkɨ niîwĩ.
Jesuré yẽ'ê,
sacerdotea wiôgɨ tiropɨ miáakãrã niîwã.
Toopɨ́ niî pe'tirã sacerdotea wiôrã,
Judeu masa bɨkɨrã́,
Moisé ohâ'kere bu'erã́ nerêkãrã niîwã.
Pedro pe'e Jesuré yoâ kurero sacerdotea wiôgɨ yaá wi'i sopé pɨ'topɨ siru tuú tɨokɨ niîwĩ.
Toopɨ́ surára tiro ehâ nuha,
naâ me'ra pekâ me'e so'ma duhíkɨ niîwĩ.
Sacerdotea wiôrã,
tohô niikã́ niî pe'tirã wiôrã “De'ró weé Jesuré werê sãaro ɨamítito?”
niîkãrã niîwã.
Kɨ̃ɨ̂re wẽhé sĩ'rirã,
tohô niîkãrã niîwã.
Kɨ̃ɨ̂re wẽhé sĩ'rimirã,
bu'îri neê bokatíkãrã niîwã.
Pãharã́ kɨ̃ɨ̂re werê sãa,
niî sookãrã niîwã.
Ni'kâro noho werê sãati yuukã,
basiótikaro niîwɨ.
Ãpêrã wã'kâ nɨ'ka,
niî soose me'ra werê sãakãrã niîwã.
A'tîro niîkãrã niîwã:
—Ɨ̃sâ ã'riré a'tîro niikã́ tɨ'owɨ́:
“Yɨ'ɨ̂ a'tí wi'i Õ'âkɨ̃hɨ wi'ire masá weéka wi'ire kõ'â diho pe'ogɨti.
Be'ró i'tiá nɨmɨ be'ro apé wi'i tu'â eha nɨ'kogɨti.
Tií wi'i masá weéka wi'i meheta niîrosa'”,
niîwĩ,
niîkãrã niîwã.
Tohô niîmirã,
naâ niisére ni'kâro noho wãkûtikãrã niîwã.
Naâ tohô niikã́ tɨ'ógɨ,
sacerdotea wiôgɨ naâ wa'teropɨ wã'kâ nɨ'ka,
Jesuré sẽrí yã'akɨ niîwĩ:
—Mɨ'ɨ̂re tohô niisére yɨ'tí weeti?
De'ró niî yɨ'tigɨ́sari naâ werê sãasere?
niîkɨ niîwĩ.
Jesu yɨ'tití yɨ'rɨokã'kɨ niîwĩ.
Kɨ̃ɨ̂ yɨ'titíkã ĩ'yâgɨ,
sacerdotea wiôgɨ opâturi sẽrí yã'a nemokɨ niîwĩ:
—Mɨ'ɨ́ta niîti Õ'âkɨ̃hɨ besé'kɨ Cristo,
Õ'âkɨ̃hɨ ãyugɨ́ makɨ naâ niigɨ́?
niî sẽrí yã'akɨ niîwĩ.
Jesu kɨ̃ɨ̂re yɨ'tíkɨ niîwĩ:
—Kɨ̃ɨ́ta niî'.
Mɨsâ yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ Õ'âkɨ̃hɨ pɨ'topɨ duhikã́ ĩ'yârãsa'.
Kɨ̃ɨ̂ ɨ'mɨ̂sepɨ niigɨ́ tutuâ yɨ'rɨami.
Yɨ'ɨ̂ o'me kuráripɨ dihátikã ĩ'yârãsa',
niîkɨ niîwĩ.
Tohô niikã́ tɨ'ógɨ,
sacerdotea wiôgɨ uasére ĩ'yógɨ,
kɨ̃ɨ̂ basi kɨ̃ɨ yeé su'tiré wehê tɨ̃'rekɨ niîwĩ.
A'tîro niîkɨ niîwĩ:
—Ãpêrã kɨ̃ɨ̂re werê sãarã ɨa nemó wee'.
Mɨsâ Õ'âkɨ̃hɨre yã'âro kɨ̃ɨ̂ niî'kere tɨ'oápɨ.
De'ró tɨ'ó yã'ati mɨsâa'?
niîkɨ niîwĩ.
Niî pe'tirã toopɨ́ niirã́ “Kɨ̃ɨ̂re wẽheró ɨá'”,
niîkãrã niîwã.
Naâ tohô niikã́ tɨ'órã,
ãpêrã a'tîro weékãrã niîwã.
Kɨ̃ɨ̂re ɨ'sê koo e'o peókãrã niîwã.
Kɨ̃ɨ̂ kapêrire bi'apékãrã niîwã.
Kɨ̃ɨ̂re paârã,
a'tîro niîkãrã niîwã:
—Niî bokaya.
Noá mɨ'ɨ̂re paâti?
niîkãrã niîwã.
Surára kẽ'ra diâpoapɨ Jesuré paâkãrã niîwã.
Jesuré wi'í po'peapɨ yẽ'ê sãhaka be'ro Pedro sopé pɨ'topɨ tohákɨ niîwĩ.
Kɨ̃ɨ̂ tohô weerí kura ni'kó sacerdotea wiôgɨre da'rá ko'tego etâko niîwõ.
Kɨ̃ɨ̂ pekâ me'e so'ma duhígɨre ĩ'yâ,
kɨ̃ɨ̂re niîko niîwõ:
—Mɨ'ɨ̂ Jesu Nazarékɨ̃hɨ me'ra sihâ'kɨta niî' baa,
niîko niîwõ.
Pedro koôre niî soogɨ,
a'tîro niî yɨ'tíkɨ niîwĩ:
—Kɨ̃ɨ̂re masîtisa'.
Yẽ'e nohóre uúkũgo uúkũsa'.
Tɨ'o masítisa',
niîkɨ niîwĩ.
Kɨ̃ɨ̂ sã'rîro sopé pɨ'topɨ wihá nɨ'kakã,
kãrêkẽ' uúkɨ niîwĩ.
Sacerdotea wiôgɨre da'rá ko'tego opâturi kɨ̃ɨ̂re ĩ'yâgo,
toopɨ́ niirã́re a'tîro niîko niîwõ:
—Ã'rí kẽ'ra naâ me'ra sihâ'kɨta niîmi,
niîko niîwõ.
Kɨ̃ɨ̂ opâturi niî sookɨ niîwĩ taha.
Be'roákãta toopɨ́ niirã́ Pedrore a'tîro niîkãrã niîwã:
—Mɨ'ɨ́ kẽ'ra Jesu bu'erã́ me'ra sihâ'kɨta niî'.
Mɨ'ɨ̂ Galiléiakɨ̃hɨ niî'.
Mɨ'ɨ̂ uúkũse kẽ'ra naâ uúkũse weeró noho bɨsɨ́sa',
niîkãrã niîwã.
Naâ tohô niikã́ tɨ'ógɨ,
Pedro niî soo nemokɨ niîwĩ taha:
—Yɨ'ɨ̂ diakɨ̃hɨ́ta uúkũtikã,
Õ'âkɨ̃hɨ yɨ'ɨ̂re bu'îri da'reáto.
Yɨ'ɨ̂ mɨsâ uúkũgɨre neê masîtisa',
niîkɨ niîwĩ.
Kɨ̃ɨ̂ tohô niirí kura kãrêkẽ' opâturi uúkɨ niîwĩ taha.
Tohô weekã́,
Pedro Jesu too dɨpóropɨ niî'kere wãkû bokakɨ niîwĩ.
Jesu a'tîro niîkɨ niîwĩ:
“Kãrêkẽ' pɨáti uuátoho dɨporo mɨ'ɨ̂ yɨ'ɨ̂re i'tiáti ‘Kɨ̃ɨ̂re masí wee'’,
niîgɨsa'”,
niîkɨ niîwĩ.
Teeré wãkûgɨ,
ɨpɨ́tɨ utîkɨ niîwĩ.